1Kiniko sudaro-sudaro, ambo niyo supayo angku-angku mangana baliak tantang parkaro Injil nan dari Allah, nan lah ambo baritokan dulu kabake angku-angku. Angku-angku layi manarimonyo, sarato picayo kapado Isa Almasih dek karano di Injil tu.
2Jikok angku-angku layi bapacik taguah, kabake apo nan lah ambo baritokan tu, mako angku-angku ka disalamaikkan malalui Injil tu; antah kok sudaro hanyo picayo, tapi picayo nan indak baguno.
3Apo nan lah ambo tarimo, itu pulolah nan lah ambo sampaikan kabake sudaro-sudaro. Nan paliang paralu lah ambo sampaikan, baraso Isa Almasih mati dek karano di doso-doso kito, samo jo bakcando apo nan lah tatulih di Alkitab;
4Baliau dikubuakan, tapi kudian di ari nan katigo, Baliau di iduikkan baliak. Itupun tatulih pulo di Alkitab.
5Ambo lah ma agiah tawu pulo kabake angku-angku, baraso Isa Almasih nan lah di iduikkan baliak tu, lah mampanampakkan diri-Nyo pulo kabake si Petrus, kudian kabake rasul nan duwo baleh.
6Sasudah tu, Baliau mampanampakkan diri pulo, kabake limo ratuih urang labiah pangikuik-Nyo, sakali basuwo jo Baliau kasadonyo. Kabanyakkan dari urang-urang tu, ado juwo lai nan iduik sampai kiniko, tapi ado pulo babarapo urang nan lah bi mati.
7Kudian Isa Almasih mampanampakkan diri pulo kabake si Yakobus, sarato jo kabake sadonyo rasul.
8Nan pangabisan sakali, Baliau mampanampakkan diri pulo kabake ambo -- ambo nan ko, ibaraiknyo saroman jo paja nan layie alun diwaktunyo!
9Ambo ko adolah rasul Tuhan nan paliang hino. Ambo indak patuik dinamokan rasul, dek karano dawulu ambo suko maniayo jamaat Allah.
10Tapi dek karano rahmaik Allah, mako jadilah ambo bakcando ka adaan ambo nan kiniko. Tapi indak tabuwang siyo-siyo doh Allah ma ampuni ambo. Malahan ambolah nan bakarajo labiah marasai, daripado kasadonyo rasul nan lain. Tapi, biyapun baitu, nan sabananyo indak kakuatan ambo doh tu nan bakarajo; tapi itu adolah kakuatan Allah nan mangasiahi ambo, Allah sandirilah nan bakarajo samo-samo jo ambo.
11Jadi, kok dari siya-siyanyo pun angku-angku manarimo Injil tu -- apokoh itu dari ambo sandiri, atau dari rasul-rasul nan lain -- itu indak manjadi masalah. Nan paralu iyolah, kami bakarajo mambaritokan Injil, nan sudaro layi pulo bi picayo.
12Jikok nan lah kami baritokan tu iyolah, baraso Isa Almasih lah di iduikkan baliak sasudah mati, tapi baa mangko ado juwo di antaro angku-angku nan mangatokan, baraso urang nan mati indak ka di iduikkan doh baliak?
13Jikok iyo urang mati indak ka di iduikkan doh baliak, itu ba arati, Isa Almasih indak di iduikkan pulo doh baliak sasudah mati.
14Kok santano Isa Almasih indak di iduikkan baliak sasudah mati, mako indak ado doh aratinyo apo nan kami baritokan, indak ado pulo doh gunonyo angku-angku ba iman, dek karano iman angku-angku tu indak basandaran.
15Nan labiah cilako lai, tantu nan kami ko lah bi baduto, dek karano kami lah bi mambaritokan, baraso Allah lah ma iduikkan baliak Isa Almasih sasudah mati, padohal Allah indak ado doh ma iduikkan Baliau baliak -- jikok iyo batua urang mati indak ka di iduikkan doh baliak, bakcando nan lah angku-angku katokan tu!
16Dek karano, jikok urang mati indak di iduikkan doh baliak, mako Isa Almasih pun indak ka di iduikkan pulo doh baliak sasudah mati.
17Jikok Isa Almasih indak di iduikkan baliak, mako apo nan angku-angku imani tu hanyolah rasiyan; itu ba arati angku-angku tatap juwo lai dalam ka adaan badoso, mako indak ciyek juwo doh nan ka dapek angku-angku arokkan.
18Baitu pulo urang-urang Kristen nan lah bi mati, indak ka ado pulo doh tu nan ka di arokkannyo.
19Kok santano kito hanyo ma arokkan, untuak iduik nan di dunie ko sajo kapado Isa Almasih, mako dari kasadonyo umaik, kitolah urang nan paliang malang!
20Tapi nyatonyo, Isa Almasih lah di iduikkan baliak sasudah mati. Ikolah nan jadi jaminannyo, baraso urang-urang nan lah bi mati, inyo ka di iduikkan pulo baliak.
21Dek karano, mauik tu masuak ka dunia ko malalui surang urang, baitu pulo, untuak supayo manusia tu bisa iduik baliak sasudah mati, mako Allah mambarikan pulo surang Urang kabake manusia.
22Jadi kasadonyo manusia ko lah dalam mauik, dek karano inyo basatu jo Adam, baitu pulo kasadonyo urang nan lah basatu jo Isa Almasih, mako inyo ka di iduikkan baliak, dikaluwakan dari mauik.
23Satiyok-tiyok urang ka di iduikkan baliak manuruik legarannyo surang-surang: nan partamu-tamu Isa Almasih; kudian isuak dikutiko Baliau lah tibo baliak, barulah tibo pulo legaran bagi urang-urang nan tamasuak miliak Baliau.
24Sasudah tu tajadilah kiyamaik. Dikutiko itu Isa Almasih ka mangalahkan sagalo pamarentahan, sagalo nan punyo kuwaso, sarato jo sagalo nan punyo kakuatan; sudah tu Baliau ka manyarahkan kakuwasoan-Nyo sabagai Rajo, kapado Allah, Bapak kito.
25Isa Almasih musti tatap mamarentah, sampai tibo masonyo, Allah manjadikan kasadonyo musuah Isa Almasih tunduak kapado Baliau.
26Musuah nan paliang pangabisan, nan ka dikalahkan dek Baliau, iyolah mauik.
27Di Alkitab ado tatulih nan bakcando iko, "Allah lah manjadikan sagalo sasuatu tunduak kabake Isa Almasih." Tantu nan dimukasuikkan jo "sagalo sasuatu tu", indak tamasuak doh Allah, dek karano Baliaulah nan lah manjadikan sagalo sasuatu tunduak kapado Isa Almasih.
28Tapi, sasudah kasadonyo disarahkan ka bawah pamarentahan Isa Almasih, mako Baliau sandiri, Isa Almasih nan adolah Anak Allah, ka manyarahkan diri-Nyo kapado Allah, nan lah manjadikan sagalo sasuatu tunduak kabake Isa Almasih. Mako Allah sandirilah nan ka mamarentahi kasadonyo.
29Jikok iyo urang mati indak ka di iduikkan doh baliak, baa mangko ado urang nan dipamandikan untuak urang mati? Apo gunonyo tu urang-urang tu mampabuwek nan bakcando itu? Jikok iyo urang mati indak sabana ka di iduikkan doh baliak, untuak apo tu mukasuiknyo urang-urang tu mangarajokan nan sarupo itu?
30Untuak apo pulo kami niyo ma adok-i bahayo satiyok ari?
31Oih sudaro-sudaro! Dek kagadangannyo ati ambo maliyek iduik angku-angku, nan lah ba iman kapado Isa Almasih Tuhan kito. Dek karano itu mangkonyo ambo namuah manahan sansaro satiyok ari.
32Jikok ambo hanyo mamikiekan, nan ka labo didiri ambo sabagai manusia sajo, indak ka ado doh labonyo di ambo, ambo nan lah bajuwang, nan sa olah-olah ambo ko sadang malawan binatang-binatang buweh di kota Efesus ko? Jikok iyo umpamonyo urang mati indak ka di iduikkan doh baliak, nah, labiah elok kito turuikkan pulo parumpamoan nan bakcando iko: "Molah kito makan jo minun, sarato basanang-sanang, dek karano isuak kito ko kan ka mati juwonyo."
33Tapi ingek-ingeklah, jan sampai takicuah! Bagaua jo nan buruak, marusak parangai nan elok.
34Nan kiniko bi sadarlah lai, jan dipabuwek juwo doso. Sapatuiknyo angku-angku musti malu andaknyo, dek karano di antaro angku-angku ado urang nan alun ba Tuhan Allah.
35Mungkin ado urang nan ka bi batanyo, "Baa caronyo urang nan lah mati tu di iduikkan baliak? Tubuah nan baa tu nan ka dibarikan kabake inyo, sasudah inyo di iduikkan baliak?"
36Iyo pandie bana tu urang nan batanyo bakcando itu! Jikok umpamonyo sudaro mananam bijo di tanah, bijo tu musti mati dulu, sasudah tu baru inyo tumbuah.
37Mungkin sajo sudaro mananam bijo gandun, atau pun bijo-bijo nan lainnyo -- nama bijo nan sudaro tanam, mako itu sajolah nan ka tumbuah, indak kasadonyo tanaman doh nan ka tumbuah isuak.
38Allah sandirilah, nan ka mambarikan kabake bijo tu bantuak nan elok manuruik pandangan Baliau, nan sasuwai jo tanaman tu. Untuak satiyok macam bijo, Allah mambarikan bantuak sandiri-sandiri.
39Dagiang mukaluak-mukaluak nan banyawo, indak samo doh kasadonyo. Manusia lain macam dagiangnyo, binatang lain macam dagiangnyo; buruang lain pulo macam dagiangnyo, baitu pulo ikan, lain pulo lai macam dagiangnyo.
40Baitu pulo jo sagalo sasuatu nan ado di langik, sarato jo sagalo sasuatu nan ado di bumi. Sagalo sasuatu nan ado di langik, satiyok-tiyok inyo mampunyoi bantuak, nan asiang pulo rancaknyo, baitu pulo jo sagalo sasuatu nan ado di bumi.
41Rancaknyo matoari, indak samo doh jo rancaknyo bulan. Bintang-bintang asiang pulo rancaknyo. Malahan satiyok-tiyok bintang, balain-lain pulo rancaknyo.
42Baitu pulo ka adaannyo isuak, jikok urang-urang nan lah mati tu di iduikkan baliak. Tubuahnyo nan dikubuakan tu, adolah tubuah nan bisa busuak, tapi tubuah nan di iduikkan baliak, adolah tubuah nan indak ka bisa binaso.
43Dikutiko tubuah tu dikubuakan, tubuah tu lah buruak, lah lamah; tapi dikutiko inyo di iduikkan baliak, inyo adolah tubuah nan lah rancak, sarato jo kuwaik.
44Dikutiko inyo dikubuakan, tubuah tu adolah tubuah dari dunia; tapi sasudah inyo di iduikkan baliak, mako tubuah tu adolah tubuah nan dibari dek Roh Allah. Ado tubuah nan dari dunia, ado pulo tubuah nan dari Allah.
45Di Alkitab ado tatulih nan bakcando iko, "Manusia nan partamu, iyolah Adam, inyo manjadi mukaluak nan iduik," tapi Adam nan tarakir ko, adolah Roh nan mambarikan iduik.
46Nan tibo labiah dawulu, adolah nan batubuah, indak nan rohani doh. Nan rohani kudian tibonyo.
47Adam nan partamu dibuwek dari tanah, tapi Adam nan kaduwo dari sarugo datangnyo.
48Umaik mukaluak nan di dunia ko, saroman ko jo Adam nan partamu, nan dibuwek dari tanah, tapi urang-urang sarugo lah basatu jo Isa Almasih, mako inyo ka saroman pulo jo Baliau nan datang dari sarugo.
49Kito nan kiniko, saroman ko jo Adam nan dibuwek dari tanah, tapi isuak, kito ka manjadi saroman jo Baliau nan dari sarugo.
50Mukasuik ambo bakcando iko sudaro-sudaro: tubuah nan dibuwek dari darah jo dagiang ko, indak ka dapek doh masuak Karajaan Allah; tubuah nan bisa binaso ko, indak ka dapek doh manjalani iduik nan kaka.
51Paratikanlah rasiyo nan ambo kecekkan ko: Indak kasadonyo doh kito nan ka mati, tapi kasadonyo kito ka di ubah.
52Kajadian tu ka tajadi sacaro mandabok, dalam sakijok mato, dikutiko tarumpik diambuih untuak nan tarakir. Dek karano, dikutiko tarumpik tu babunyi, mako urang-urang nan lah mati, ka di iduikkan baliak jo tubuah nan indak bisa binaso, kasadonyo kito ka di ubah.
53Tubuah kito nan bisa mati ko, musti dituka jo tubuah nan indak bisa mati, tubuah nan dari dunia ko, musti dituka jo tubuah nan dari sarugo.
54Jikok tubuah nan bisa mati ko, lah dituka jo tubuah nan indak bisa mati, baitu pulo, tubuah nan dari dunia ko, lah dituka jo tubuah nan dari sarugo, mako dikutiko itulah baru tajadi, apo nan tatulih di Alkitab, "Mauik lah dipunahkan; kamanangan lah dipadapek!"
55"Oih mauik, dimanyo kamanangan angkau? Oih mauik, dimanyo sangek angkau?"
56Sangek mauik iyolah doso, mako doso tu lah nan manjalankan mukasuiknyo, malalui paratuaran agamo.
57Tapi basyukurlah kapado Allah; Baliau lah mambarikan kamanangan kabake kito, malalui Isa Almasih Tuhan kito!
58Dek karano itu, oih sudaro-sudaro nan tacinto, andaknyo angku-angku kuwaik sarato jo taguah. Tataplah basungguah-sungguah bakarajo untuak Tuhan, dek karano angku-angku kan lah mangatawui, baraso kasadonyo nan angku-angku karajokan untuak Tuhan tu, indaklah ka tabuwang siyo-siyo.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn